Nos frater Hugo, abbas monasterii Sancti Stephani Dyuionensis, notum facimus uniuersis presentibus et futuris, quod nos conuentus nostri necessitatibus consideratione congrua prouidere uolentes ut tenemur ne alicuius necessitatis occasio ipsos desides faciat, aut robur, quod absit, bone conuersationis infringat, ad sedandas etiam frequentes querimonias quas apud nos et celerarios nostros super mappis dicto conuentui et personis eiusdem a nobis et celerariis predictis minus sufficienter ministratis sepissime deponebant nostra successorum nostrorum et nostri iam dicti monasterii pace et utilitate pensatis habito etiam super hoc cum fratribus nostris pluries in nostro capitulo diligenti tractatu, ad requisitionem ipsius conuentus, dedimus, tradidimus et concessimus nostro predicto conuentui pro onere dictarum mapparum ex nunc imposterum ministrandarum a nostro iam dicto conuentu in refectorio infirmariis et cameris aliis a parte claustri conuentus usui deputatis, quod nobis et nostris predecessoribus inconbebat actenus supportando, redditus infrascriptos, uidelicet quatuor libras Uiennensium, annui et perpetui redditus, sitas super duos stallos cum manso et pertinenciis retro stallos sitos in Burgo Dyuionis, iuxta stallum et domum hospitalis Beate Marie, ex una parte, et stallum Ebrardi dicti Rachat et domum dicti au Boucu, ex altera. Item triginta solidos eiusdem monete sitos supra domum cum omnibus pertinenciis, que fuit magistri Thome phisici, sitam retro capellam ducis Burgondie et iuxta uiam publicam a parte una et iuxta domos Garneri dicti de Besua hinc et inde. Item decem solidos censuales dicte monete quos habemus super quandam domum, sitam in uico es Noiroz, iuxta domum Guillermi dicti Chanchiot ex una parte, et iuxta domum Lamberti dicti de Messigny ex altera. Uolentes quod dictus conuentus administrationem liberam habeat redditum predictorum cum omnibus meliorationibus in supradictis locis et domibus factis et faciendis, sicut habent de anniuersariis et redditibus ad usus pictanciarum conuentus deputatis. Nos uero prior [uero prior] et conuentus predicti dictos redditus a predicto domino abbate sic datos et traditos pro dicto onere dictarum mapparum supportando gratanter accepimus, et promittimus dictum onus quod actenus dicto domino abbati inconbebat facere ac etiam supportare. Quittantes ipsum et successores suos penitus de premissis. In cuius rei testimonium sigilla nostra presentibus litteris duximus apponenda. Datum in capitulo nostro die Mercurii ante festum Beati Thome apostoli, anno Domini M° CCC° octauo.